寄題折將軍家忠勇堂
作者：周紫芝
朝代：宋

paragraphs: 折侯古將家，雄筭讋邊土。
將軍最晚出，驍勇不媚嫵。
十年守雁門，飛矢射猛虎。
平生程不識，不作一錢數。
誓言月支胡，唾手端可取。
夜半奏捷書，歡聲曉飛舞。
雲旗塗黄金，彩錯映寰宇。
談笑開華堂，忠勇掲天語。
功成倘堅壁，鎮靜古所與。
何當使敵人，開户玩處女。
置酒日高會，緩带擊歌鼓。
要令無智名，折衝在樽俎。